RoboDeck fikser træterrassen mens du nyder solen

Træt af at feje og vaske terrassen? Så er der hjælp at hente fra RoboDeck. En ny robot til arsenalet ved siden af støvsugerrobotten, plæneklipperrobotten og vinduespudserrobotten. Den ryger på Kickstarter inden længe, så du kan være med til at støtte den.

Det er, så vidt vides, den første opkoblede robot til rengøring og vedligehold af træterrasser. Den er udrustet med en slags patron, der indeholder en væske, der sprøjtes hen over træet. Væsken trænger ned i træet og giver det – rentvaskede – træ et beskyttende lag.

Det er naturligvis også muligt at sende robotten afsted bare for at feje skudt væk, hvis terrassen allerede er behandlet for nyligt.

Til styring, programmering og overvågning er der naturligvis en app. Og robotten er naturligvis udstyret med sensorer og AI-baseret navigation, så den ikke fortsætter ud på græsplænen.

Så er det bare at læne sig tilbage, mens robotten rengør terrassen.

RoboDeck kan også tilsluttes wifi-netværket og så kan den kommunikere med både Alexa, Google Home og Apple HomeKit. Hævdes det. Sidstnævnte ville godt nok være lidt af en bedrift for RoboDeck, da Apple – så vidt vi ved – endnu ikke har godkendt nogen form for husholdningsrobot til HomeKit.

Endnu er der ikke nogen pris på RoboDeck. Men på selskabets hjemmeside kan man læse, at den snart sættes på Kickstarter. Her er lidt specifikationer:

Dimensioner: 35 x 35 x 17 cm

Vægt: 5 kg

Tilslutning: WiFi

Batteritype: Lithium

Batterikapacitet: 5.000mAh

Farver: Sort

Ladetid: 1,5 timer

RoboDeck fikser træterrassen mens du nyder solen